Begunstiging in ANC ‘springlewendig’Ramaphosa tydens die aankondiging van sy kabinet. Foto: Jairus Mmutle/GCIS Pres. Cyril Ramaphosa se kabinet wys “begunstiging in die ANC is steeds springlewendig”. Dít volgens Mmusi Maimane, DA-leier, wat gesê het die aanstelling van die adjunkpresident (David Mabuza) en ministers in die kabinet was Ramaphosa se eerste groot toets, ná sy beloftes van ŉ skoonmaakproses en ŉ sterk standpunt teen korrupsie. “Ongelukkig het Ramaphosa faksiebelange in die ANC bó landsbelang gestel,” het Maimane gesê. Ramaphosa het Woensdagaand sy nuwe kabinet aangekondig. Volgens Maimane het Suid-Afrikaners groot verwagtinge van verandering en hernuwing vir dié administrasie gehad, maar het Ramaphosa die oorlewing van die ANC eerste gestel. Die DA het veral kritiek gehad op Ramaphosa se aanstelling van Mabuza, Fikile Mbalula as minister van vervoer en Gwede Mantashe as minister van minerale hulpbronne. Maimane sê Ramaphosa se aanstellings in die ekonomiese groepering dui daarop dat hy geen nuwe planne het om die land se werkloosheidskrisis te pak nie. Tien miljoen Suid-Afrikaners is werkloos en die land steier onder die hoogste jeugwerkloosheidsyfers ter wêreld. “Suid-Afrika verdien in dié stadium ŉ uiteenlopende, bevoegde kabinet wat nie ŉ onderhandelde skikking tussen faksies is nie, maar eerder ŉ span toegewyde individue wat Suid-Afrika kan lei,” het Maimane gesê. Die kabinet is tot 28 portefeuljes verklein. Volgens die DA wys dit dat Ramaphosa, soos sy voorgangers, lojale kamerade in die ANC met kabinetposte beloon. “Om die ministers minder te maak en die adjunkministers meer, flous Suid-Afrikaners nie. Hy het die geleentheid gehad om sy eie kabinet saam te stel, maar het die ANC se oorlewing bo dié van Suid-Afrikaners gestel,” het Maimane gesê. Die DA sê Ramaphosa, wat hom al telkemale tot die stryd teen korrupsie verbind het, moes sy kabinet selfs verder verklein het. Maimane het gesê die president moet dadelik ŉ leefstyloudit van al sy kabinetslede laat doen, soos die DA-geleide Wes-Kaapse provinsiale regering onlangs aangekondig het hý gaan doen. “Doen weg met BBP-beskerming van alle kabinetsministers en verseker elke prestasiebestuurskontrak van ministers dien voor die parlement vir oorsig deur die betrokke portefeuljekomitee,” het hy gesê. Maimane het gesê hy gaan binnekort sy skadukabinet aanstel en deur hulle die uitvoerende gesag verantwoordbaar hou. “Die president se kabinet moet die land aan die gang kry en ŉ werk in elke huis in Suid-Afrika skep vir diegene wat steeds buite die ekonomie staan. Soos ek al telkemale tevore gesê het, as die president die land en sy burgers eerste stel, sal hy deur die bank steun in die parlement kry.”